b'\n_START_ARTICLE_\nSaul Zaentz\n_START_PARAGRAPH_\nSaul Zaentz (28. helmikuuta 1921 Passaic, New Jersey \xe2\x80\x93 3. tammikuuta 2014 San Francisco) oli yhdysvaltalainen elokuva- ja musiikkituottaja. Zaentz kuoli sairastettuaan viimeiset vuotensa Alzheimerin tautia.\n_START_SECTION_\nUra\n_START_PARAGRAPH_\nZaentz oli tuottajana Creedence Clearwater Revivalin alkutaipalella. H\xc3\xa4n oli my\xc3\xb6s mukana Fantasy Records -levy-yhti\xc3\xb6ss\xc3\xa4. CCR:n nokkamiehen John Fogertyn Centerfield-albumilla on kaksi Zaentzist\xc3\xa4 tehty\xc3\xa4 herjauslaulua, joiden vuoksi Zaentz haastoi Fogertyn oikeuteen kunnianloukkauksesta. T\xc3\xa4m\xc3\xa4n lis\xc3\xa4ksi Zaentz, Fogertyn CCR-laulujen oikeuksien omistaja, haastoi Fogertyn oikeuteen itsens\xc3\xa4 plagioimisesta kappaleessa "The Old Man Down the Road". Fogerty voitti plagiointioikeudenk\xc3\xa4ynnin, mutta kunnianloukkaussyytteet sovittiin oikeudenk\xc3\xa4ynnin ulkopuolella._NEWLINE_Zaentz tuotti v\xc3\xa4h\xc3\xa4n elokuvia, mutta niist\xc3\xa4 suuri osa oli varsin menestyneit\xc3\xa4. Elokuvat ker\xc3\xa4siv\xc3\xa4t 34 Oscar-ehdokkuutta ja voittivat 22 Oscar-palkintoa, mukaan lukien Parhaan elokuvan palkinnon elokuvista Yksi lensi yli k\xc3\xa4enpes\xc3\xa4n, Amadeus ja Englantilainen potilas.'